ส.ส.ฝ่ายค้าน อภิปรายท้วงติงการจัดสรรงบประมาณรายกระทรวงของรัฐบาลไม่เหมาะสมและสอดคล้องกับความจำเป็น
การประชุมสภาผู้แทนราษฎร วันนี้(1 มิ.ย.64) เริ่มเวลา 09.00 น. โดยเป็นการพิจารณาร่างพระราชบัญญัติงบประมาณรายจ่ายประจำปีงบประมาณ 2565 วงเงิน 3,100,000 ล้านบาท ในวาระแรก ต่อเนื่องเป็นวันที่สอง โดยการอภิปรายของ ส.ส.ฝ่ายค้าน ยังคงมุ่งเน้นอภิปรายทวงติงการจัดสรรงบประมาณของรัฐบาลที่ไม่สอดคล้องกับสถานการณ์การแพร่ระบาดของโควิด-19 และวิกฤตเศรษฐกิจ รวมทั้งการจัดสรรงบประมาณครั้งนี้ยังไม่สอดคล้องกับยุทธศาสตร์ 6 ด้าน โดยนายสมคิด เชื้อคง ส.ส.อุบลราชธานี พรรคเพื่อไทย อภิปรายถึงการจัดสรรงบประมาณของรัฐบาลในแต่ละกระทรวง โดยเฉพาะงบของกระทรวงสาธารณสุขและกระทรวงกลาโหม เป็นการจัดสรรงบประมาณโดยไม่คำนึงถึงความจำเป็นของหน่วยรับงบประมาณ พร้อมเสนอในชั้นกรรมาธิการควรปรับลดงบประมาณของกองทัพที่ไม่ใช้งบเกี่ยวกับภารกิจหลัก เพื่อนำมาจัดสรรเพิ่มให้กับกระทรวงสาธารณสุขแทนขณะที่ ส.ส.พรรคร่วมรัฐบาล อภิปรายสนับสนุนการจัดสรรงบประมาณของรัฐบาลที่ดำเนินการท่ามกลางเศรษฐกิจที่ได้รับผลกระทบจากการแพร่ระบาดของโรคโควิด-19 จึงเห็นด้วยกับการจัดสรรงบประมาณเพื่อดูแลระบบเศรษฐกิจของประเทศ พร้อมเสนอให้จัดสรรงบประมาณเพื่อดูแลแก้ปัญหาโควิด -19 โดยตรง เพราะเชื่อว่าหากผ่านพ้นวิกฤตสถานการณ์การเงินการคลังของประเทศจะกลับมาฟื้นตัวแน่นอน